Igen i nat har der været skyderier i Albertslund. Ingen blev ramt ved skudepisoden.

For tredje dag i træk er der natten til onsdag blevet skudt mod det samme hus på Tranehusene i Albertslund. Det oplyser Københavns Vestegns Politi.

Ingen er kommet til skade ved episoden, men bygningen er blevet ramt.

Politiet er onsdag morgen stadig til stede ved huset.

Både natten til mandag og natten til tirsdag blev der også affyret skud mod det samme hus på Tranehusene. Der var flere personer i huset begge gange, men heller ikke her blev nogen ramt.

Politiet vil på nuværende tidspunkt ikke kommentere, om skyderierne er banderelaterede.

Tilfældig mand ramt af skud

Tranehusene har ikke været den eneste skueplads for skyderier i Albertslund i denne uge. Tirsdag blev en tilfældig fodgænger ramt i benet af skud, da en ukendt gerningsmand affyrede op til tre skud mod en bil i krydset mellem Roskildevej og Albertslundvej.

- Gerningsmanden affyrer skuddene fra en sølvgrå bil mod en anden bil, men rammer en tilfældig borger i benet, sagde vagtchef ved Københavns Vestegns Politi Peter Grønbech i går.

Ifølge Ritzau var det en 27-årig mand, der blev ramt. Han kom dog ikke alvorligt til skade.

Københavns Vestegns Politi har natten til onsdag anholdt en mand efter episoden, men ønsker ikke at oplyse videre herom.

- Vi kender den anholdte fra tidligere, siger vagtchef ved Københavns Vestegns Politi Brian Munck uden at ville oplyse, om den anholdte har forbindelse til bandemiljøet.

Indført visitationszone

På baggrund af de seneste dages skyderier har Københavns Vestegns Politi besluttet at indføre visitationszone i dele af Albertslund, oplyser de i en pressemeddelelse.

Denne vil gælde i fire uger og betyder, at politiet stikprøvevis kan undersøge personer og deres køretøjer.

Politiet har samtidig øget patruljeringen i området.